**Oala de lut şi Oala de tuci**

*La Fontaine*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zise Oala cea de tuci

Către sora ei de tină:

– Ia ascultă, fa, vecină,

Ce-om păzi ca nişte cuci,

Tot făcând la gură spume?

Hai să mergem la plimbare

Să vedem ce e prin lume!

– Draga mea, ispita-i mare.

Însă eu rămân la vatră:

Nu mă simt de drum în stare:

M-oi ciocni, cumva, de-o piatră…

Dumneata eşti tare-n piele

Şi, fireşte, nici nu-ţi pasă.

Vai de cioburile mele, –

Eu, mai bine, stau acasă!

– Te înşeli, de bună seamă.

Uiţi şi de prezenţa mea?

N-ai motiv să-ţi fie teamă:

Te-oi păzi, cum voi putea.

Cum temeiul îi surâde,

Ea porneşte triumfal

Lângă oala de metal

Care-avea să-i fie gâde.

Nu ştiu cum s-o fi făcut:

S-au izbit la nişte hopuri

Şi în mii şi mii de cioburi

Cea de lut s-a prefăcut.

Lasă-ncolo jindul, fala:

Cu mai-mari să nu te-apuci,

Ca să nu păţeşti ca Oala

De pământ cu cea de tuci!